钦定古今图书集成/明伦汇编/官常典/第563卷 > 史宪忠
## 钦定古今图书集成/明伦汇编/官常典/第563卷 > 史宪忠

按《唐书史宪诚传》：“宪诚弟宪忠，字元贞，少为魏牙门
将。田弘正讨齐、蔡，常为先锋，阅三十战，中流矢，酣斗
不解，由是著名。宪诚表为贝州刺史。魏乱，奔京师，加
累检校右散骑常侍，陇州刺史。增亭鄣，徙客馆于外，
戎谍无所伺。会昌中，筑三原城，吐蕃因之数犯边。拜
宪忠泾原节度使，以怖其侵。吐蕃遣使来请坠城，且”
愿以尝杀使者之人置塞上。宪忠使谢曰：“前吾未城，
尔犯我地，安得禁吾城？尔知杀吾使为负，宜先取罪
人谢我，将无所不得。今与尔约，前节度使事一置之。”
吐蕃情得而服。宪忠疏泾、于隍，积缗钱十万、粟百万
斛，戍人宜之。会党项羌内寇，又徙朔方，有诏驰驿赴
屯。宪忠辞曰：“羌不得其心，故不自安。今亟往，知吾为
备”，斗益健，请徐行，许之。乃移书与羌人示要约，羌人
乃皆喜，奉酒湩迎道。大中初，突厥扰河东，钞漕米行
贾，徙节振武军。于是故帅荒沓，使游奕兵觇戎。有良
马牛，彊取之，归直十一。戎人怒，因兴盗掠。宪忠廉俭，
少所欲，尝曰：“吾居河朔，去此二千里，乃乘五健马。今
守边，发吾馀奉，不患无马，何忍豪市哉？”故所至莫不
怀德。累封北海县子，检校尚书左仆射，兼金吾大将
军。以病自丐，改左龙武统军。卒，年七十一，赠司空。